ועדת העבודה, הרווחה והבריאות, כנסת 18, פרוטוקול מספר 186, 2010-01-11 11:30

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא, הפגיעה בעמיתי קרן הפנסיה של הסתדרות העובדים הלאומית והסדרת זכויותיהם הפנסיוניות של המבוטחים.

חיים כץ: הייתי רוצה לשמוע את יושב ראש הסתדרות העובדים הלאומית בישראל, מר יואב שמחי; סקירה, איפה זה עומד, מה קורה עם זה.

חיים כץ: הפעם האחרונה שהיינו פה היתה יומיים לפני מכרז, לפני סגירת המכרז, מכירה.

חיים כץ: איפה אנחנו עומדים עכשיו.

יואב שמחי: הנושא עומד לפני מכרז.

יואב שמחי: אני ביקשתי, לאור פניות שהיו לי ממבקר הסתדרות העובדים הלאומית, לבדוק האם הקרן מוכנה למכרז.

יואב שמחי: הוא הוציא לי דוח, שלח את הדוח גם לקרן הפנסיה, גם למבקר המדינה.

יואב שמחי: בדוח הזה יש הרבה דברים שחייבים לעשות תיקונים ואימות נתונים לפני שיוצאים למכירה.

יואב שמחי: דרך יושב ראש ועד העובדים ששכר את שירותו של שחר מירון יועצים, הכנו נייר עמדה מסודר והייתי מבקש, אם הוא יוכל, להציג את העמדה הכוללת.

חיים כץ: קודם כל בעמדה שלכם, אני מבין לפי מה שאמרת פה, שאתם עדיין לא בשלים למכרז.

יואב שמחי: לא, אנחנו ממש לא בשלים למכרז.

יואב שמחי: אם יש עמיתים שלא נמצאים עדיין בדוח האקטוארי זה משקף, זה יכול לפגום, יגידו הקונים שהטעו אותם, שהיתה הטיית מכרז, לא הוסדר עדיין גובה דמי הניהול.

יואב שמחי: יש עוד מספר נקודות שלא הוסדרו שם וחייבים להסדיר אותם בטרם ימכרו את הקרן.

חיים כץ: מי דוחף ליציאה למכרז?

חיים כץ: משרד האוצר?

יואב שמחי: כן, משרד האוצר.

חיים כץ: נציג משרד האוצר, אתה יודע להסביר לנו למה הריצה למכירה כשעדיין העסק לא בשל?

חיים כץ: מישהו צריך להרוויח כסף?

חיים כץ: משהו?

אריק פרץ: כל מה שנאמר קודם, לגבי דוח של מבקר הפנים של ההסתדרות, הנושא הזה, גם דרך הדוח שהוגש אלינו וגם דרך כל מיני אמירות קודמות כאלה ואחרות של הסתדרות העובדים הלאומית באשר לקיומן של כל מיני בעיות שקיימות בקרן הפנסיה, כל מיני חצאי עובדות וחצאי אמיתות שהועברו אלינו וכשביקשנו, מספר פעמים, לקבל נתונים מסודרים, עד עכשיו לא קיבלנו.

אריק פרץ: הדוח של מבקר הפנים, ראינו אותו, קיבלנו אותו ואנחנו לא חושבים שיש...

אריק פרץ: יש פה גם בחלק מהדברים חוסר הבנה בכלל של הנתונים.

אריק פרץ: צריך להבין, זה מבקר פנים של ההסתדרות, לא של קרן הפנסיה.

אריק פרץ: מבקר הפנים, שרמת ההבנה, לצורך העניין, בקרן הפנסיה, אני לא יודע עד כמה היא קיימת, אבל גם אם היא קיימת, מהנתונים שהוצגו, הם חצאי נכונים.

חיים כץ: מה זה חצאי נכונים?

אריק פרץ: לב הטענות של נציגי ההסתדרות ומי שמייצג אותם הוא שקיימות בעיות בטיוב הנתונים, היינו קיימות בעיות באיכות של הנתונים שקיימים בקרן הפנסיה, עמיתים כאלה שהזכויות לגביהם לא במאה אחוז נכונות, או כאלה, הם טוענים לפחות, שלא קיימים בכלל, עמיתים שמופיעים בקרן, כאלה שיש להם זכויות בקרן אבל לא מופיעים במאזן האקטוארי וכן הלאה וכן הלאה.

אריק פרץ: צריך לזכור שמזה כשנה המנהלת המורשה של קרן הפנסיה, גב' יעל אנדורן, עושה צעדים בכל מה שקשור לטיוב נתונים.

אריק פרץ: כך או כך, גב' אנדורן יכולה להרחיב על כך בנפרד, אבל צריך לזכור, וזה לדעתי הדבר החשוב ביותר, שקרן הפנסיה עוברת עכשיו, במסגרת המכרז, לידיים פרטיות, וחשוב להבין, כל תמורת המכירה וכל הורדת דמי הניהול שיהיו שם, לא מגיעים לא למדינה ולא לגב' יעל אנדורן, ובטח לא למשרד האוצר, אלא לעמיתים עצמם ולחוסכים עצמם וגם כל הצעדים שמשרד האוצר נקט בשנה האחרונה---

חיים כץ: אתה חושב שאתם יודעים יותר טוב מהעמיתים מה טוב להם?

חיים כץ: אתם החלטתם שהעמיתים לא מבינים כלום וטוב שיש את השוטר הטוב ממשרד האוצר שמחליט בשביל העמיתים ואומר להם 'אני אומר לכם מה טוב בשבילכם'.

אריק פרץ: חבר הכנסת כץ, יושב ראש הוועדה, אני חושב שבשנה האחרונה רק משרד האוצר החזיר לעמיתים ולחוסכים בקרן הפנסיה כמה מאות מיליוני שקלים.

אריק פרץ: לא אף אחד אחר.

חיים כץ: ומה הוא עשה לפני שנתיים?

אריק פרץ: לא, אבל אי אפשר לבוא ולטעון שרק העמיתים יודעים, כי אם העמיתים היו יודעים את זה, אז אותה הסתדרות לפני כמה שנים---

חיים כץ: מה עשו לפני שנתיים?

חיים כץ: אתה יודע לענות לי מה עשו לפני שנתיים, כשישבו הגמלאים בבית והורידו להם את הגמלאות?

אריק פרץ: לפני שנתיים, כמו שאתה יודע, היה משבר בשוק ההון---

חיים כץ: לא יודע, אז עכשיו יש הצלחה בשוק ההון.

אריק פרץ: נכון, היתה הצלחה וחלק נכבד מאוד מאותן הוראות תשואות שהיו ב-2008, חזרו ב-2009.

קריאה: איפה הייתם כשלקחו את הנכסים מהקרן?

אריק פרץ: אי אפשר לקחת חצאי דברים וחצאי עובדות ולהגיד, אין שום בעיה, כשיורד, לצורך העניין, אשם משרד האוצר, וכשעולה בחזרה, אז העמיתים עשו את זה.

אריק פרץ: זה לא סביר.

חיים כץ: אני לא אמרתי שהעמיתים עשו את זה.

חיים כץ: אתה אמרת שהאוצר נתן להם.

חיים כץ: אז אם האוצר נתן, הוא גם לקח.

אריק פרץ: לא אמרתי שהאוצר נתן, אמרתי שהאוצר דאג ללא מעט תהליכים בקרן שבסופו של דבר השביחו את ערך הנכסים של קרן הפנסיה.

חיים כץ: יחד עם זה, אתה חושב שזה כבר בשל למכירה?

אריק פרץ: אני לא חושב שיש מניעה לעצור את המכירה הזאת.

אריק פרץ: אפשר גם להגיד שאנחנו רוצים להלאים את כל קרנות הפנסיה בישראל ונראה אותן אצל גב' יעל אנדורן, אולי היא אפילו תשמח, אני לא יודע, אבל אם מישהו חושב שבזה שעכשיו קרן הפנסיה עוברת עכשיו לידיים פרטיות, זה אומר שמי שרוכש את זה לא צריך לעשות תהליכים של טיוב נתונים, לא צריך לעמוד בכל כללי הרגולציה שקיימים, גם על פסגות, גם על מגדל, גם על אריאל, גם על מנורה, באותה מידה שהם קיימים גם על קרנות הפנסיה של הסתדרות העובדים הלאומית, מי שחושב שזה נעלם, טועה.

אריק פרץ: יש פה איזה שהיא תחושה שברגע שזה עובר לידיים פרטיות, אז אין רגולציה, ובאותה מידה יותר לא יעשו תהליכים של טיוב נתונים, והחוזרים לא חלים עליהם, אז זו חוסר הבנה שלדעתי צריך לגשר עליה.

חיים כץ: תודה רבה.

חיים אורון: אני איכשהו עוקב אחרי העניין הזה לאורך כל התקופה.

חיים אורון: אני מוכרח לומר שני דברים; אחד, המשבר בישיבה הקודמת היה במידה רבה סביב מימוש החלטה על מכירת מניות דש-אפקס ואני חושב שטוב שהנושא עלה פה ואני חושב שבעקבות זה שעלה פה, גם העמיתים, אחרי שביררו את העניין.

חיים אורון: ..

חיים אורון: בסופו של דבר עובדה שהעניין בוצע.

חיים אורון: לא הלכו לבתי משפט לעצור את זה, כי השתכנעו שהמהלך בסופו של דבר, מול האלטרנטיבות, היה מהלך נכון, לכן אנחנו לא נמצאים במקום ההוא.

חיים אורון: כרגע אנחנו נמצאים במעגל שיש בו ארבעה שחקנים, ישנם העמיתים, ישנה ההסתדרות, ישנו האוצר וישנה פה, לצורך העניין, גב' יעל אנדורן, שהיא מנהלת את הקרן.

חיים אורון: המחלוקת כרגע על מועד המכירה הוא לא על הוויכוח העקרוני שמר אריק פרץ כבר אמר אותו עכשיו, אתם רוצים שהמדינה תנהל את כל קרנות הפנסיה?

חיים אורון: אנחנו רצינו אבל אנחנו הפסדנו במאבק הזה.

חיים אורון: עזוב, אני לא רוצה לחזור ל-2003, או לכל מיני תאריכים קודמים.

חיים אורון: פה מדובר בחולה שעבר טראומה מאוד קשה בחודשים האחרונים, לא במקרה חלקם בבתי המשפט, חלקם עוד יהיו בבתי משפט הרבה מאוד שנים, לא מה שהם רצו, אלא מה שאתם תובעים, סכומים אגב לא קטנים, 190 מיליון שקל וכולי וכולי.

חיים אורון: עכשיו עזבו מכל מה שמסביב; באים העמיתים, לפי מה שאני שומע, ואומרים 'תנו לנו לעבור את השלב הטרמינלי הנוכחי בחדר לטיפול נמרץ שקוראים לו יעל אנדורן'.

חיים אורון: אהבתי את אדוני, כתוב במקורותינו, זה נראה לנו מקום נח, סביר ונפעל על פי הכללים הקיימים ולא נעבור לגורם אחר שבו ישתנו הכללים.

חיים אורון: מה שעומד על הפרק זה לא ויכוח עקרוני עם ידין או איתך, אריק, האם החברה הזאת תצא למכירה.

חיים אורון: נדמה לי שההסכם הוא לעוד שנתיים במצב הקיים?

עפרה פרידמן: אוגוסט 2012.

חיים אורון: זה ההסכם הקיים, הוא נראה לעמיתים.

חיים אורון: שום דבר מהותי פה לא קורה.

חיים אורון: אני לא מציע להחזיר את זה לניהול ההסתדרות, אל תבינו אותי לא נכון, אני מציע להשאיר את המצב הקיים, שהמנהל המורשה, במקרה זה גם יש לה שם ויש לה כתובת, שהיא תמשיך לנהל והמכירה תתבצע לקראת אוגוסט, לקראת התקופה הזאת, ויעברו את השלב הזה, יגמרו את כל הבירורים, את כל השאלות, את כל מה שמעיק מאוד על האנשים כי הם בתחושה של אי בהירות לגבי מה שקרה שם.

חיים אורון: הם סומכים על השיקול הזה.

חיים אורון: לגב' יעל אנדורן, למורשה, יש רק שיקול אחד, השיקול של המנהל המורשה הוא טובת העמיתים, אין לה שום שיקול אחר.

חיים אורון: השיקול הלגיטימי של מי שיקנה הוא יותר רחב.

חיים אורון: זה המקצוע שלך, אתה יודע יותר טוב ממני.

חיים אורון: זה הביא אותי פעם למסקנה שאולי היה מוטב שהקרנות יתנהלו באופן אחר, אבל נעזוב את הוויכוח הזה, הוא אידיאולוגי, ענק, וכולי וכולי, אנחנו עוסקים בו מכמה כיוונים אחרים.

חיים אורון: אני מדבר עכשיו על הקטע המסוים של קרן מסוימת, שהיתה במקום אחד, היא כבר לא שם, היא נמצאת במקום אחר, ואומרים, תנו לה להמשיך להיות עוד שנתיים במקום הזה ואז תמכרו אותה.

חיים אורון: אני שמעתי שניים-שלושה אנשי מקצוע, שאני לא יכול לצטט אותם בשמם, שמצויים בעניין הזה, שחושבים שהמחשבה הזאת לא מטורפת.

חיים אורון: הם חושבים שהמחשבה הזאת לא מטורפת ואריק, תאמין לי, אני לא אומר את זה ככה.

חיים אורון: הם מצויים בתוך מה שקורה ואומרים 'תנו לעסק הזה להתנהל לעוד שנתיים'.

חיים אורון: זה מה שמונח היום על השולחן.

חיים אורון: כי כל הדברים האחרים שהיו פה, תביעות נגד ההסתדרות, תביעות נגד אלה, הליכות לבתי משפט, תקיעת כל המערכת.

חיים אורון: ..

חיים אורון: אני אומר, גם בזכותכם.

חיים אורון: אני השתתפתי בפגישה שהיתה מאוד עניינית, כרגע זה מונח על השולחן.

חיים אורון: אני לא מצליח להבין, 'חוץ מזה אנחנו לא רוצים להלאים אותם'.

חיים אורון: בסדר, אתם לא רוצים, זה בסדר.

חיים אורון: עוד שנתיים קרן אחת עם 38,000 עמיתים שהיא לא איזה משהו כזה מרכזי היום, שהיא היתה בלבם של כמה וכמה אירועים ציבוריים לא פשוטים, והעמיתים מרגישים מאוד מאוד לא נח במצב הזה, הם מרגישים יותר נח במצב הזה---

חיים כץ: ומה אומר האוצר?

חיים כץ: אתה רוצה חמש דקות לחשוב עם עצמך?

אריק פרץ: אני חושב שבסופו של דבר ההצעה הזאת, למרות שהיא נשמעת מאוד הגיונית, היא טומנת בחובה סיכונים לא מבוטלים.

אריק פרץ: צריך לזכור שקרן הפנסיה זו לא קרן הפנסיה היחידה שמונה לה מפקח מיוחד או מנהל מורשה.

אריק פרץ: אני לא יודע כמה אתם עוקבים, אבל יש עוד קופות גמל כאלה ואחרות, שאפשר להגיד שבוא נכניס אותם בגלל שהעמיתים חשים ברמה כזו או אחרת של חוסר נוחות, אנחנו נשים אותם עכשיו באותה חממה שקוראים לה גברת יעל אנדורן, כי היא המנהלת הכי טובה בעולם.

אריק פרץ: זה מה שחבר הכנסת אורון אומר, ובצדק.

חיים כץ: חממה.

אריק פרץ: ולכן אם מישהו עוקב אחרי המהלכים שהאגף עשה בשנה האחרונה, אז גם לקופת הגמל תה"ל מונה מנהל מורשה, ובסופו של דבר היא נמכרה לידיים פרטיות.

אריק פרץ: גם תה"ל היתה מאוד שמחה ללכת ליעל אנדורן, לנהל את זה תחת ידיה הבטוחות וכך עוד ועוד קופות שאנחנו בסופו של דבר נרצה לייצר להם אלמנטים פיקוחיים כאלה ואחרים, להעביר אותם לגב' אנדורן.

אריק פרץ: צריך לזכור, וזה דבר חשוב ביותר, המהלך הזה של המכירה לא משנה את הזכויות הפנסיוניות של העמיתים.

אריק פרץ: הדבר היחיד שהוא משנה זה את דמי הניהול, ולא לכיוון מעלה, אלא לכיוון מטה, כי במסגרת המכרז, מה עושה המכרז?

אריק פרץ: על מה למעשה מתחרים הקונים הפוטנציאליים, על הורדה של דמי הניהול.

אריק פרץ: ככל שדמי הניהול נמוכים יותר, אזי ה---

חיים כץ: אז למה העמיתים לא רוצים?

חיים כץ: בוא תסביר לי למה הם לא רוצים.

אריק פרץ: תשאל אותם.

אריק פרץ: אני רוצה שייתנו לי את הפנסיה בחינם, זה לא אומר שום דבר.

שחר לוי: אני יועץ פנסיוני, מנהל כללי ושותף בחברת רול ייעוץ פנסיוני בע"מ, ואני עובד עבור קופת חולים לאומית וועד העובדים ביקש שאני אתייחס לנושא הזה.

שחר לוי: הוצאתי להם כמה חוות דעת בעניין.

שחר לוי: אחת הבעיות המרכזיות, כאשר אתה מעביר את זה לידיים פרטיות, כאשר דמי הניהול נגזרים אך ורק מדמי הגמולים, או מההון הצבור של הקרן, אין לחברה המסחרית שלוקחת את הקופה שום אינטרס לבצע איזה שהן פעילויות מעבר למה שהיא מוכרחה לבצע.

שחר לוי: אין לה שום אינטרס כלכלי לעשות את זה.

שחר לוי: כל נושא טיוב הנתונים, ואני בטוח שגב' אנדורן יכולה לספר כמה עלה טיוב הנתונים בקרנות שבניהולה, אז כמובן הקרן הזו יותר קטנה, זה יעלה פחות, אבל זה עולה כסף.

שחר לוי: אני לא רואה שום אינטרס, למגדל, לפניקס, או לחברה אחרת, לבצע איזה שהן פעולות מעבר למה שמוכרחים ולא משנה מה יהיו חוזרי האוצר, הרגולציה שמכריחה אותם, לבצע זאת.

שחר לוי: העמיתים לא יודעים היום מה הזכויות שלהם.

שחר לוי: אין להם ידע מה הזכויות שלהם.

שחר לוי: מאחר ואנחנו יודעים, ויסלח לי מר אריק פרץ, אבל אנחנו יודעים שקיימים אי סדרים בנושא של שיוך הזכויות של עמיתים מסוימים בתוך הקרן.

שחר לוי: יש בלבול בין עמיתים, הוא הועבר להסתדרות העובדים הלאומית (הע"ל), ועבר ליובלים, ובתוך הסתדרות העובדים הלאומית (הע"ל) עצמה, יש לא מעט מקרים כאלה ולדעתנו חייבים קודם לסדר את הנתונים.

חיים כץ: כמה זמן ייקח לך לסדר את הנתונים?

שחר לוי: יש לנו כאן בעלת ניסיון.

שחר לוי: אני חושב שתוך שנה היא בוודאי תוכל להסדיר את כל---

חיים כץ: אז תוך שנה זה בסדר, אפשר למכור?

שחר לוי: באופן עקרוני אין בעיה שזה יעבור לגוף אחר, הבעיה הגדולה כיום זה ש---

חיים כץ: לעשות סדר, אתה אומר.

שחר לוי: נכון, הבעיה הגדולה זה לעשות סדר.

עופרה פרידמן: אני באת כח מטה המאבק של העמיתים, שמונה כ-20,000 עמיתים, מתוך כ-38,000, שגם זה לא בדיוק ברור מה באמת המספר.

עופרה פרידמן: אנחנו גם פועלים ומעוניינים בכך שהמכירה תידחה עד לסוף שנת 2012.

עופרה פרידמן: הנימוק שלנו נוגע בעיקר לתמורה שאנחנו חוששים שעלולה להתקבל ממכירת הקרן.

עופרה פרידמן: מכל הבירורים שעשינו, כולל ישיבה שהתקיימה אתמול גם עם הגב' יעל אנדורן ואנשים נוספים מטעמה, יש עדיין איזה שהוא ספק לגבי גובה דמי הניהול בקרן הזאת, לאחר תום שנת 2012 שבה תם גם ההסכם שקיים עם מי שמקבל היום את דמי הניהול, שהם לכל הדעות דמי ניהול מאוד גבוהים.

עופרה פרידמן: הוא ימשיך לקבל אותם עד סוף שנת 2012, כשלא ברור אם תינתן לו אפשרות---

חיים כץ: גם אם הקרן תימכר, הוא ימשיך לקבל דמי ניהול?

עפרה פרידמן: נכון.

עפרה פרידמן: לא ברור אם הוא לא יוכל להמשיך ולקבל את אותה תמורה דמי ניהול גם לאחר מכן.

עפרה פרידמן: מאחר ובאמת העמיתים הם האינטרסנטים הראשונים לכך שהתמורה בעבור הקרן תהיה התמורה הגבוהה ביותר האפשרית, כי כספי המכירה אלה כספים שייכנסו לקרן, קיים חשש שגם בקרב מציעים פוטנציאליים, ברגע שגובה דמי הניהול איננו ברור, ובאמת בעצם זה האינטרס של מי שרוכש את הקרן, התמורה שתתקבל היום בחוסר הבהירות הזה תהיה נמוכה יותר מתמורה שעשויה להתקבל בסוף שנת 2012 כשהקרן תימכר ללא ספקות, כשכבר יהיה באמת ברור מה הולך להיות גובה דמי הניהול ומה הולכת להיות הכנסת החברה שרוכשת וכולי.

עפרה פרידמן: לכן מהסיבה הזאת קודם כל אנחנו בהחלט מבקשים שתתקבל החלטה שאומרת שצריך לדחות את המכירה.

עפרה פרידמן: כל הפניות שלנו עד כה בעניין הזה נענו במין משהו שאומר 'אוקי, כבר כשקיבלתי את הקרן לניהול, נאמר לי שזה לתקופה זמנית'.

עפרה פרידמן: אז אנחנו לא מבקשים את זה באמת לעולם ועד, אלא לתקופה זמנית, שאנחנו חושבים שבהחלט יש לנו נימוק טוב מאוד, שנת 2012 היא נימוק טוב מאוד לעובדה שזה גם לא משך זמן מאוד ארוך בשביל לדחות את המכירה, אבל הוא משך זמן מאוד משמעותי מבחינת חוסר הבהירות הזה שקיים.

עפרה פרידמן: וגם, כפי שגם ציין כאן חבר הכנסת אורון, אכן העמיתים מרגישים שהיום לעשות עוד פעם איזה שהוא סוג של העברה, של ניהול הקרן מגורם שהיה בעבר לגורם אחר, היום לחברה חדשה, יוצר...

עפרה פרידמן: צריך ליצור איזה שהיא יציבות בניהול והיום באמת עשו מאמץ מאוד גדול, הביאו את חלק מהנכסים שנלקחו מהקרן בחזרה, חלקם עדיין קיים באיזה שהוא פער, אבל היום בעצם המאמץ הזה שנדרש לעשות אותו במהלך השנה האחרונה, גם הוא כבר לא כל כך קריטי כי המשא ומתן הגדול הזה הסתיים.

חיים כץ: למה צריך שלוש שנים?

עפרה פרידמן: כי ההסכם פג באוגוסט 2012, מאחר ולשון ההסכם הקיים מדברת על כך שבמה

עפרה פרידמן: לך התקופה ניתן יהיה באיזה שהיא צורה לפעול להארכת תוקף ההסכם הזה, אנחנו חושבים שרק בתוך 2012 אפשר יהיה באמת לדעת שאיש לא פעל כדי להאריך את תוקף ההסכם.

עפרה פרידמן: אז נכון שאפשר להגיד, ויש אינטרסים ונאמר לנו שיש אינטרסים, בוודאי למי שרוכש, להפחית את דמי הניהול, אבל יש פה כל מיני דברים שהם אינם ברורים.

עפרה פרידמן: לפי מידע שיש לנו גם למציעים פוטנציאליים זה נושא שמטריד אותם, יכול להיות שזו גם הסיבה שבגינה נדחה מועד הגשת המכרז, מ-30 בדצמבר ל-25 בינואר, ואני אומרת שוב, אני קצת משתמשת פה במונחים שאנחנו משתמשים בהם לעתים בבתי המשפט, כשבאים לדבר על נושאים של צו מניעה ואומרים בואו נעשה את איזון האינטרסים, באיזון האינטרסים לא ברור לנו מה ייפגע, האוצר והחברה המנהלת, המנהלת המורשה, היום מהעובדה שהיא תמשיך לנהל את זה במשך השנתיים וחצי הקרובות, מול העובדה שאכן יכול להיגרם איזה שהוא נזק לעמיתים, גם כשסכום המכירה לא יהיה הסכום האופטימלי הגבוה ביותר שניתן לקבל, וגם בעקבות החשש שלהם מפני מה שעלול לקרות.

עפרה פרידמן: אנחנו חושבים שמהסיבות האלה כן יש מקום לקבל את ההחלטה שלא אצה הרכבת ולא אצה הדרך ובואו ננסה לעכב את זה כרגע.

עפרה פרידמן: אני חושבת שזה יביא שקט לכולם.

חיים כץ: גב' אנדורן, מה את חושבת?

חיים כץ: תגידי לנו.

יעל אנדורן: ראשית, אני אגיד גם מה שאמרתי אתמול בפגישה שלי עם נציגי העמיתים.

יעל אנדורן: אני מבחינתי, מר פרץ אמר, 'רוצה לנהל', לא, אני ממש לא רוצה, אני קיבלתי את הקרן הזאת לניהול מורשה, היא נמצאת אצלי מאז אוגוסט 2008.

יעל אנדורן: בתקופה הזאת, אני חושבת שהיה לנו יעד מאוד מסוים וזה לנסות ולתקן חלק מהליקויים הרבים שהיו ערב הניהול המורשה, או לנסות ולהביא את הקרן כך שתהיה קרן עצמאית, כך שהניהול שלה יהיה בצורה עצמאית ומנותק מההסתדרות העובדים הלאומית שניהלה אותה עד אז באמצעות חברת בת.

יעל אנדורן: היתה לנו מטרה מרכזית מאוד גדולה שלשמחתי הצלחנו לעמוד בה בהצלחה מבחינתנו מאוד גדולה, זה להשיב לעמיתים, או לנסות ולקבל מהסתדרות העובדים הלאומית נכסים שאנחנו חשבנו שהיו אצלם לא כדין---

חיים כץ: את חושבת שסיימת את עבודתך?

יעל אנדורן: ובעצם במהלך התקופה הזאת גם טיפלנו בכל הנושא התפעולי, ניסינו לטפל בהסכמים שאותם היה אפשר לפתוח, כמו הסכם עם בנק הפועלים, את ההסכם עם תושיה אי אפשר לפתוח, זה הסכם שאושר על ידי בית משפט ועל ידי הממונה על שוק ההון, ולכן הוא לא הסכם שלניהול המורשה היתה יכולת לפתוח אותו, אבל בנושאים אחרים שבהם חשבנו שמשולמים או סכומים שהם גבוהים מדי או שאפשר לנסות ולהוריד את הוצאות התפעול, טיפלנו בזה.

יעל אנדורן: עשינו במהלך התקופה הזאת, ואני יכולה להגיד שהחל מהשבוע הזה.

יעל אנדורן: ..

יעל אנדורן: בעבר חלק מהעובדים שניהלו את הקרן היו עובדים של חברת בת של הסתדרות העובדים הלאומית בשם העל-תשורה, במסגרת מה שאנחנו קוראים ההיפרדות מהסתדרות העובדים הלאומית, העובדים שהיו בעבר עובדי העל-תשורה, הפכו החל מהשבוע להיות עובדי הקרן.

יעל אנדורן: מדובר ב-11 עובדים.

יעל אנדורן: היום בקרן יש כ-20 עובדים, 9 היו עובדי הקרן קודם ו-11 היו עובדים של חברת בת של הסתדרות העובדים הלאומית.

יעל אנדורן: בכל מקרה, היה חשוב לנו להתנתק ולהפוך את הקרן לקרן שהיא לא תלויה בשירותי התפעול שלה באף גורם חיצוני, אלא מנוהלת באופן עצמאי.

יעל אנדורן: אחרי משא ומתן מאוד ארוך עם הסתדרות העובדים הלאומית, הגענו לסיטואציה שבה בעצם אנחנו קיבלנו את כל מניות דש-אפקס.

יעל אנדורן: באותה הזדמנות גם המזל אבל גם העיתוי היה לטובתנו, וכמובן לטובת עמיתי הקרן, שמחיר המניות מאוד עלה, אותו מחיר מניות שהיה בספטמבר 2008, משהו כמו 7 שקלים, היום עומד על משהו כמו 26 שקלים, אז הערך של הנכס הזה מאוד עלה, והצטרפנו גם לעסקה של מכירה של המניות האלה, שבעצם גם היא תתווסף לנכסי הקרן שהיא מביאה משהו בסדר גודל של כ-140 מיליון שקל תוספת לנכסי הקרן.

יעל אנדורן: בעצם במובן הזה אנחנו נמצאים היום בנקודה שבה המשימות הגדולות שהיו צריכים לטפל בהם בקרן, טופלו במהלך השנה וחצי---

חיים כץ: כשאת אומרת 'המשימות הגדולות', נשארו לכם הרבה משימות קטנות.

חיים כץ: זה כמו הוא בטלוויזיה עם הפרסומות לקרנות, 'זה טוב מאוד, אבל זה לא מצוין', אפשר לעשות יותר טוב.

יעל אנדורן: לא.

יעל אנדורן: קודם כל אמרתי מה נעשה במהלך התקופה הזאת.

יעל אנדורן: בעצם כשאתה מקבל קרן לניהול מורשה, דבר ראשון אתה רוצה לטפל בנושאים שהם מחייבים טיפול דחוף ומיידי.

יעל אנדורן: לגבי טיוב הנתונים אני מבינה שמר אריק פרץ התייחס לזה, אבל גם אני, כשראיתי את המכתב של מבקר ההסתדרות, קצת תמהתי, כי בעצם המכתב הזה מפרט, אבל מרבית הנושאים שהמכתב הזה מפרט הם נושאים שטופלו והתגלו על ידי הניהול המורשה, ואני הייתי מצפה שאם מבקר של ארגון שמנהל קרן פנסיה ער לכאלה דברים, שהוא יביא אותם לתשומת לבו של הגוף שניהל את קרן הפנסיה הזאת ערב הניהול המורשה.

חיים כץ: זה כבר לא משנה.

חיים כץ: מה זה משנה?

חיים כץ: אנחנו לא משחקים ב...

חיים כץ: נכנסים לקרדיטים?

יעל אנדורן: אני לא מחפשת קרדיטים---

חיים כץ: בשנת 2003 אני כל כך לא רציתי שייקחו את הקרן ויעבירו אלייך, ועכשיו יש אנשים שרוצים שיעבירו אלייך.

חיים כץ: לא מבין למה, אבל בסדר.

יעל אנדורן: בסדר, אני אתעלם---

חיים כץ: את שלי לא הייתי רוצה, את שלהם הם רוצים?

חיים אורון: אתה מכיר את המושג 'אהבתי את אדוני'.

יעל אנדרון: אני חושבת שנושא של טיוב נתונים זה נושא שהוא מרכזי, הוא קיים.

יעל אנדרון: אגב, אם משווים בין טיוב נתונים בקרנות הפנסיה הוותיקות לבין הסתדרות העובדים הלאומית (הע"ל), יש שוני די משמעותי, היות וקרן הע"ל היא קרן חדשה יחסית שקמה בשנות ה-90.

יעל אנדרון: קרנות הפנסיה הוותיקות, שמונה הקרנות שמנוהלות, אני מכירה את מסד הנתונים, זאת אומרת אין ספק שתמיד יש מקום לטיוב נתונים, אבל מסד הנתונים ההתחלתי של קרנות הפנסיה הוותיקות, בגלל שהן קרנות ותיקות יותר, והן קיימות שנים רבות יותר, היה בעייתי יותר מאשר מסד הנתונים של קרן הע"ל, ולכן קשה קצת להשוות.

יעל אנדרון: יש מקום לטיוב נתונים, אנחנו עושים אותו, מי שיקנה את הקרן יצטרך להמשיך לעשות את זה, זה טיוב שהוא שוטף, זה טיוב שנעשה כל הזמן---

חיים כץ: השאלה כמה בהולה היום המכירה.

חיים כץ: אם אפשר להשביח את הנכס, זה כמו עסק מניב.

חיים כץ: אתה קונה אדמה חקלאית, משביח אותה, מעביר אותה ומוכר אותה כנכס.

חיים אורון: איפה בדיוק הכתובת?

חיים כץ: אני אתן לך אחר כך.

יעל אנדורן: אני אתייחס.

יעל אנדורן: ראשית, עיתוי המכירה, וזה מה שנאמר, גם בכתב וגם בעל פה, לא נקבע על ידי המנהל המורשה.

יעל אנדורן: המנהל המורשה לא מחליט על עיתוי המכירה.

יעל אנדורן: אם אתה שואל אותי---

חיים כץ: לא, אני שואל על מצב.

יעל אנדורן: אתה שואל אותי על מצב.

יעל אנדורן: אני חושבת שנכון לעכשיו הקרן הזאת היא קרן שעומדת בפני עצמה, יש לה את ההסכם עם תושיה, שהוא הסכם עד דצמבר 2012, הוא הסכם קיים.

יעל אנדורן: הוא הסכם שמי שיצטרך להמשיך לפעול לפיו יהיה בין הקונה, ובין אם המנהל המורשה.

יעל אנדורן: זה לא הסכם שיחדל לפעול גם אם המנהל המורשה.

יעל אנדורן: ..

יעל אנדורן: אם היתה יכולת, המנהל המורשה אולי היה...

יעל אנדורן: אין יכולת לשנות את ההסכם הזה.

חיים כץ: אבל מכירה עכשיו, לפני אוגוסט 2012, תגרום להעלאת דמי הניהול.

חיים כץ: בפועל.

יעל אנדורן: זו הנחה---

חיים כץ: גב' אנדורן, את היום עושה את זה בשקל ומשלמת דמי ניהול למישהו אחר.

חיים כץ: המישהו שיקנה את הקרן יצטרך דמי ניהול לעצמו וישלם למישהו אחר.

יעל אנדורן: אבל זו המשמעות, שקונה את זה מישהו.

יעל אנדורן: .. חברה שקונה את זה והיא למטרות רווח ויש לה עלויות---

חיים כץ: אבל אז אם זה לא קורה ב-2012, אז רק אחד מ---

יעל אנדורן: לא.

יעל אנדורן: אני אסביר את אותו הסכם, כי אני חושבת שצריך לחדד את זה.

יעל אנדורן: בעצם לקרן יש דמי ניהול.

יעל אנדורן: חלק מאותם דמי ניהול מחויבים או יש הסכם שאחוז מסוים מדמי הגמולים מגיע לצד ג'.

יעל אנדורן: לצורך העניין תושיה.

שחר לוי: את יכולה לנקוב בדמי הניהול?

יעל אנדורן: 6.4.

שחר לוי: לא, בשקלים.

שחר לוי: מה הניהול לשנה בשקלים.

חיים כץ: תסלח לי, אדוני.

יעל אנדורן: והיתרה הנותרת היא אחוז מדמי הניהול שנותר עבור הניהול השוטף של נכסי הקרן.

יעל אנדורן: אותו סכום לצורך העניין משועבד עכשיו, זה לא משנה אם זה אחוז מדמי הניהול או סכום אבסולוטי, אחוז מדמי הניהול זה פשוט שיעור כי זה נקבע כשיעור מדמי הגמולים שנגבים מדי שנה.

יעל אנדורן: אותו שיעור מועבר לצד ג', עד חודש אוגוסט 2012.

יעל אנדורן: את הנתון הזה כל מי שקנה את מסמכי המכרז, אנחנו צירפנו את זה למסמכי המכרז, זה גלוי עבור כל המשתתפים, הם יודעים, הם מגלמים את זה.

יעל אנדורן: אותה הוצאה תהיה לצד ג', בין אם אני מנהלת את הקרן, ובין אם כל גורם נוסף שירכוש את הקרן יצטרך לשלם את זה.

יעל אנדורן: אם זה יעלה או יוריד את תמורת המכירה, זו הנחה, אני לא יודעת להגיד בוודאות מה זה יעשה.

חיים כץ: מי שירצה לקנות את הקרן ישלם כסף?

יעל אנדורן: מה זאת אומרת?

יעל אנדורן: יש לו דמי ניהול שהוא גובה, הוא צריך לשלם סכום מסוים מתוך אותם דמי ניהול לצד ג'.

עפרה פרידמן: זאת אומרת שבשנתיים האלה ההכנסה שלו היא מאוד נמוכה.

חיים כץ: זאת אומרת שבשנתיים הקרובות, אם הוא יקנה, הוא יצטרך לקחת---

חיים אורון: ---אני קונה את זה כשמוטל עליו מס, או אני קונה את זה בלי מס, אז אני כנראה אקנה את זה בלי מס.

חיים כץ: זה אומר שבשנתיים וחצי הקרובות מי שיקנה, הוא לא קונה לשם שמים, הוא ירצה להרוויח כסף.

חיים כץ: אין יש מאין.

יעל אנדורן: או שהוא ישלם מחיר נמוך עבור---

חיים כץ: גם אם הוא ישלם מחיר נמוך, הוא ירצה להרוויח כסף.

יעל אנדורן: בסדר, אבל התמורה לעמיתים היא תמורה נמוכה.

אריק פרץ: רק גב' יעל אנדורן משלמת את זה, העמיתים למעשה ישלמו את זה בשנתיים הקרובות.

אריק פרץ: יעל לא יכולה להגיד לתושיה 'אני מפסיקה לשלם את זה היום' ולכן, בין אם היום מר אריק פרץ ירצה לקנות את הקרן הזאת, ובין אם גב' יעל אנדורן תרצה את זה, זה אותו סכום.

חיים אורון: בהנחה שיעל עובדת יותר בזול מאשר מישהו אחר.

אריק פרץ: אבל זה לא קשור להסכם.

אריק פרץ: זה לא משנה, זה תמיד נכון.

חיים אורון: אם זה תמיד נכון, אז למה אתה לא משאיר אותה לתמיד?

חיים אורון: אבל תעזוב את הוויכוח הזה---

אריק פרץ: אמרתי לך, כל קרנות הפנסיה בישראל יסכימו---

חיים אורון: אני הבנתי מה המוטיבציה של ידין.

חיים אורון: היא היתה מאוד ברורה.

חיים אורון: הוא גם אמר אותה, גם בשיחה הפומבית.

חיים אורון: הוא אומר, אני רוצה להראות לכולם איך נראית קרן פנסיה שהסתדרות מנהלת אותה.

חיים אורון: זה כבר נגמר, את השיעור הזה הוא לימד את מי שהוא רצה ללמד.

חיים אורון: כרגע יש שאלה איך נראית קרן פנסיה, זה נורא מצומצם, שגב' אנדורן מנהלת אותה לעוד שנתיים, מול קרן פנסיה שתימכר עכשיו, אולי במחיר יותר נמוך, והעמיתים חושבים שבעוד שנתיים היא תימכר במחיר יותר גבוה ויהיה להם עוד כסף.

חיים אורון: זה כל הדיון.

חיים אורון: השאלה כמה אידיאולוגיה מעמיסים עליו.

חיים אורון: אני מודה, אני רואה את עצמי כאדם שדי מתעסק באידיאולוגיה, אבל יש מצבים שהשיקול הוא נורא פרגמטי.

חיים אורון: איך קראה לזה, גב' עפרה פרידמן?

חיים אורון: עם איזון אינטרסים.

חיים אורון: זה שיקול נורא פרגמטי, ולכן אני לא רוצה להביע את דעתי על איך גב' יעל אנדורן הגנה על העמדה הזאת.

אריק פרץ: חבר הכנסת אורון, אתה צודק, אבל השאלה האמיתית היא האם אנחנו רוצים לנהל, לא משנה---

חיים כץ: תאמין לי, תחזיר לי את מבטחים לניהול, קח את הע"ל.

אריק פרץ: חבר הכנסת כץ, זה לא רלוונטי.

חיים כץ: תחזירי לי את מבטחים לניהול.

יעל אנדורן: חבר הכנסת כץ, היא היתה אצלך עד 2003.

חיים כץ: היא לא היתה אצלי והיא לא היתה גירעונית והיא הבריאה את המשק, ועשקו שם את האנשים וזה היה מהלך רע, ואני לא שמח עם זה.

חיים כץ: הלוואי והיא היתה נשארת עד היום, אז לא היו מוכרים אלמן/אלמנה והיו לוקחים את הכסף ואומרים שאתם מוכנים לשלם.

חיים כץ: תשמעי, אני לא כמו הע"ל, אני אומר, את הקרן ב-2003 לקחו לא בשביל לקחת את הקרן, בשביל לדחות את הביטוח הלאומי, בשביל לתת את הכסף לסטרט-אפים, בשביל להפסיק אגרות חוב מיועדות.

חיים כץ: לא בשביל זה, לא בשביל זה לקחו אותה, זו לא אותה סיטואציה בכלל.

חיים כץ: היום זו סיטואציה אחרת.

חיים כץ: הלוואי והיו נותנים לי אותה חזרה.

חיים כץ: אני לא שמח עם העניין.

חיים אורון: נציע הצעת חוק---

חיים כץ: אני בעד.

אריק פרץ: השאלה האמיתית היא, חבר הכנסת אורון, האם נכון לנהל קרן פנסיה, שיכולה לעמוד על הרגליים שלה לבד, אצל גב' יעל אנדורן, כי יעל מנהלת את זה יותר זול.

אריק פרץ: השנתיים האלה---

חיים כץ: לא, לא---

חיים אורון: אני רוצה להשאיר את הוויכוח האידיאולוגי הזה לפעם אחרת.

חיים אורון: בוא תן להם את השנתיים האלה---

אריק פרץ: הם לא רלוונטיות בכלל.

חיים כץ: אני אגיד לך, השנתיים לא רלוונטיות, אבל שנה-שנה וחצי כן רלוונטי.

חיים כץ: אני אגיד לך למה.

אריק פרץ: גם כלכלית הן לא רלוונטיות.

חיים כץ: לא, לא, יש בעיות אחרות.

חיים כץ: הם באים ואומרים, יש בעיות אחרות, אנחנו לא מיצינו את כל הבדיקות שלנו.

חיים כץ: תשמע, אני חושב שהחיפזון מהשטן.

חיים כץ: ברגע שהוחלט שיימכר, זה יימכר, זה כבר לא משנה, זה נהנה וזה לא חסר.

חיים כץ: אז ייקח עוד שנה, ייקח עוד שנה, אבל זה יימכר.

חיים כץ: גם אנחנו לא יודעים לעצור את השעון.

חיים כץ: אז זה לא יהיה עד אוגוסט 2012, לא יהיה, הם לא יקבלו עד אוגוסט 2012, הם יקבלו באמצע הדרך, באיזה שהוא מקום.

חיים כץ: הם יסדרו את המגרש, לא ימהרו, יבואו מוכנים יותר, גם העמיתים יבואו מוכנים יותר, גם לאוצר לא יקרה כלום, גם לגב' אנדורן יבואו ויגידו 'אנחנו רוצים להיות אצל יעל'---

יעל אנדורן: חבר הכנסת כץ לא מסוגל לקבל את זה שיש מישהו שרוצה שננהל אותו.

חיים כץ: יש, עובדה שיש.

חיים כץ: הם רוצים, זאת עובדה.

חיים כץ: לא מתווכחים בכלל.

עפרה פרידמן: הכל זה נקודת הפתיחה.

חיים כץ: כן, הם רוצים.

חיים כץ: אני לא אומר כלום.

חיים כץ: אם הם רוצים, כנראה שהם יודעים.

חיים כץ: אני חושב שהאוצר צריך בטח לדחות את זה לפרק זמן של חצי שנה, שבעה חודשים, שמונה חודשים, לראות איך מתארגנים, ולעשות דיון נוסף.

חיים כץ: החיפזון מהשטן.

חיים כץ: גם כנראה שגב' אנדורן מנהלת טוב את הקרן שלהם.

חיים כץ: מצוין.

חיים כץ: הם כנראה עדיין לא בשלים למכירה.

חיים כץ: כבר החליטו שתהיה מכירה, החליטו, זה לא שבאים ואומרים 'אל תמכור'.

חיים כץ: אם היו באים ואומרים 'אל תמכור', ואתה אומר 'למכור', אז אתה חותך עכשיו.

חיים כץ: הם מסכימים למכירה, הם אומרים 'תן לנו להתארגן, תן לנו לבדוק, תן לנו...', אני חושב שיש כלל במשנה, שזה נהנה וזה לא חסר, אז אל תגיד שאתה לא נהנה.

חיים כץ: היא נהנית מהפרגונים וזה, וזה לא חסר, ואני חושב שצריך להזיז קצת את המכירה ולתת להם להתכנס.

חיים כץ: לפני חודש ראיתי איזה דיון היה, אלה תקפו את אלה וזה תקף את זה וזה תקף את זה, והיו שני צדדים ל...

חיים כץ: אלה רצו למכור ואלה לא.

חיים כץ: עכשיו כבר שני הצדדים מבינים שמה שקרה עם מניות דש אפקס היה טוב, ומה שקרה פה היה טוב והם בשלים, הם רוצים, לדעתם, לנסות למזער נזקים, ואתה כאוצר צריך לתת להם להרגיש לפחות.

חיים כץ: ..

חיים כץ: זה בכל זאת לא עוד חיסכון, זה החיסכון בשביל הזכות שלהם להזדקן בכבוד ואתה צריך לתת להם, לדעתי, עוד פרק זמן בשביל למזער נזקים ולהגיד, לא אוגוסט 2012, אני לא רוצה שהיא תהיה עד אוגוסט 2012, אבל אי שם באמצע הדרך, לתת להם למזער נזקים.

אריה שטראוס: אני מייעץ לעמיתים, גם אני עמית בקרן.

אריה שטראוס: בוא לא נתעסק באידיאולוגיה, ואני מסכים, פה זה פרקטיקה.

אריה שטראוס: כמי שקנה ומכר כמה נכסים, כשלנכס אין ודאות מוחלטת, ערכו יורד, כל הגופים, לפחות אני מכיר שלושה, שרוצים לקנות את הקרן, קונים אותה לא בגלל שאכפת להם מה-38,000 עמיתים, אלא פשוט מאוד רואים הזדמנות לעשות ביזנס.

אריה שטראוס: המחיר המאוד נמוך שהם מציעים פוגע בנו כעמיתים.

אריה שטראוס: מציעים מחיר נמוך מאוד בגלל שבשנתיים ושמונה החודשים הראשונים הם מסבסדים מכיסם את ניהול הקרן, כי אם הם הולכים לגבות 7% ו-6.4% מעבירים לצד שלישי, אז אני חושב שכל אחד שמבין במספרים יודע מה הנזק.

אריה שטראוס: כדוגמה, אני לא פוגע היום באנשי האוצר, אבל בעבר...

אריה שטראוס: זה כאילו נהג מגן דוד אדום שדרס מישהו בדרך, זה מה שקרה עם עמיתי הקרן, עמיתי הקרן נשדדו בעשור---

חיים כץ: עזוב, עזוב, היינו שם.

חיים כץ: סלח לי.

אריה שטראוס: כרגע יש הזדמנות, בשנה-שנתיים, הנכס הזה יכול לגמול בתמורה הרבה יותר גבוהה, לטובתנו.

חיים כץ: הבנו, הבנו.

יוסי עופר: האוצר עשה לטובת העמיתים מהלך מכובד וראוי להוקרה רבה, בעיתוי שהאוצר מנהל את הקרן, אבל לא ייתכן שנציג האוצר יאמר כאן 'יש עוד קרנות, יש עוד קרנות, לכן האוצר לא יכול לטפל'.

יוסי עופר: אין עוד מקרה אחד שבו קרן התנהלה כל כך בסטייה מהנורמות המקובלות, אין דוגמה כזו, את זה למדנו מהאוצר, אין דוגמה כזו במדינת ישראל.

יוסי עופר: לכן הקרן ראויה להתייחסות אחרת כרגע.

יוסי עופר: אי אפשר להגיד 'כמו כל הקרנות האחרות', יש גם א', ב', ג', ד'.

יוסי עופר: זה מקרה חריג במובהק שמתנהל היטב כרגע.

יוסי עופר: אז תנו לזה להבריא.

חיים כץ: תראי איך מחמיאים לך.

חיים כץ: הוא מתנהל יפה.

חיים אורון: אתה צודק מאוד, כי היה פה משבר לפני חודש וחצי---

חיים כץ: זה היה אחרת.

חיים אורון: הלכו לבתי משפט, רצו ללכת לתקוע...

חיים אורון: מר פרץ, אתה יודע בדיוק באיזה מקום זה היה.

חיים אורון: היה רצון לעשות צו מניעה על מכירה לדש-אפקס, היה רצון לעשות צו מניעה על זה, היה רצון ללכת לבתי משפט---

חיים כץ: הבן אדם מסכים ואתם אומרים לו 'אתה יודע מה?

חיים כץ: אנחנו רוצים לדבר'.

אריק פרץ: זו דוגמה טובה, חבר הכנסת אורון, כי באמת כל---

חיים כץ: הוא בא ואומר 'אני רוצה לתת', וזה רוצה לדבר וההוא רוצה לדבר.

חיים כץ: ..

אריק פרץ: מה היו החששות?

אריק פרץ: הרי בסופו של דבר כל זה מחוסר הבנה.

חיים אורון: בסדר, אבל הצלחתם, אז תממש את ההישג.

אריק פרץ: כמה דברים.

אריק פרץ: אל"ף, אנחנו הצהרנו בהתחלה שאנחנו הולכים להשאיר את הקרן אצל גב' יעל אנדורן שישה חודשים, היא כבר נמצאת כמעט שנה וחצי.

אריק פרץ: זה דבר אחד שצריך לזכור, בגלל שהחלטנו לצורך העניין שהקרן לא בשלה.

אריק פרץ: אין לנו אינטרס רק למכור.

אריק פרץ: הדבר השני הוא שגם ההליך המכרזי עכשיו, חבר הכנסת כץ, הוא לא שמחר מעבירים את זה, זה ייקח לפחות איזה חמישה-שישה חודשים עד שיעבירו דה פקטו את הקרן הזאת.

אריק פרץ: הדבר השלישי, שהכי חשוב, הרי מה הטענה המרכזית פה?

אריק פרץ: יש פה בעיה של טיוב נתונים.

אריק פרץ: מה אתם חושבים, שפסגות לא עושה טיוב נתונים?

אריק פרץ: שמבטחים החדשה לא עושה טיוב נתונים?

אריק פרץ: שהראל לא עושה טיוב נתונים?

אריק פרץ: שרק אצל יעל אנדורן עושים טיוב נתונים?

אריק פרץ: חבר'ה, יש גם גופים אחרים---

יואב שמחי: זה עולה כסף ולא מחויבים לזה במכרז.

אריק פרץ: מה זאת אומרת לא מחויב?

אריק פרץ: יש להם חוזרים, יש להם קנסות של משרד האוצר ויש להם חוזרים של משרד האוצר, ויש---

עפרה פרידמן: אבל המחיר של הקרן ייקבע ב-25 בינואר, לא בעוד שישה חודשים.

אריק פרץ: זה כמו שתגידי שעכשיו אני גובה---

עפרה פרידמן: לא, אבל הוא נקבע על בסיס נתונים שידועים למי שקונה פוטנציאלי היום, והקונה הפוטנציאלי היום---

אריק פרץ: יודע שיש הוראות מאוד מסודרות של טיוב נתונים של משרד האוצר---

עפרה פרידמן: לא, אבל מה תהיה התמורה שהוא יקבל מהקרן הזאת, הוא יהיה מוכן לשלם מחיר נמוך יותר.

חיים כץ: מר אריק פרץ, ועדת העבודה והרווחה והבריאות והממונה על הקרנות הוותיקות בחוק, פונה אליך ומבקשת אותך לעשות בדיקה מחודשת ולהתחשב ברצון העמיתים להגיע לבשלות במכירה של הקרן לתאריך מאוחר ממה שאתה מבקש.

חיים כץ: הם היו רוצים אוגוסט 2012, ברור לנו שזה לא סביר.

עפרה פרידמן: למה?

חיים כץ: אין את האופטימום.

חיים כץ: אנחנו מבקשים ממך, תעשה בדיקה במערכת שלך, תדחה את הוצאת המכרז ואנחנו בשבוע הבא נעשה דיון נוסף ותביא לנו תשובות ותן לגב' יעל אנדורן לקבל את המחמאות שלה.

חיים כץ: רוצים אותך, מה את רוצה שאני אגיד לך? רוצים.

חיים כץ: ותעשה את החשבון ותבין שאי אפשר לעצור את השעון ואתה מרוויח עוד לקוח מרוצה.

חיים כץ: אתה מרוויח עוד לקוח מרוצה והמכירה תתבצע וגם אתה תהיה מרוצה.

חיים כץ: זה לא משנה אם זה ב-2010 או ב-2011, אתה תהיה מרוצה, ברקורד תסמן שזה נמכר וזה יצא מהניהול של גב' יעל אנדורן והם ירגישו שלא דפקו אותם בחיסכון הכי גדול של החיים שלהם וכולם יהיו מרוצים.

חיים כץ: אז תעשה חושבים ואנחנו נתכנס פה בשבוע הבאה , ואני מקווה שתיתן לנו תשובה טובה.

חיים כץ: תודה רבה, הישיבה נעולה.